**ELŐTERJESZTÉS**

**Szombathely Megyei Jogú Város Közgyűlésének 2021. október 28-i ülésére**

**Javaslat egészségügyi alapellátást érintő döntések meghozatalára**

**I.**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladatnak minősül.

Az egészségügyi alapellátásról szóló 2015. évi CXXIII. törvény 5. § (1) bekezdése szerint a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról, és az iskola-egészségügyi ellátásról.

Közismert tény, hogy az egészségügyi alapellátás biztosítása területén országos szintű probléma a betöltetlen háziorvosi és fogorvosi praxisok magas és egyre növekvő száma.

Az Országos Kórházi Főigazgatóság 2021.10.01. napi adatai alapján az országban összesen 538 tartósan betöltetlen praxis van, melyből 20 Vas megyében található.

A betöltetlen körzetek, az „elöregedő” háziorvosi kar problémájára megoldást nyújthatnak a

a praxisközösségekről szóló 53/2021. (II.9.) Korm. rendeletben meghatározott intézkedések, amelynek eredményeképpen a praxisközösségek kialakítása jelenleg zajlik.

Szombathely Megyei Jogú Város Önkormányzata időben felismerve a helyzet súlyát, az 55/2020. (II.27.) Kgy. sz. határozatában egyetértett a Háziorvosi Életpálya Modell 2020. március 1. napjától történő bevezetésével, amely az alábbi 3 pillérre épül:

1./ **a tartósan, legalább 6 hónapja üres praxisok betöltésének ösztönzése**

A támogatás összege bruttó 10 millió forint, ami szabad felhasználású, vissza nem térítendő támogatás, melyet a háziorvos magánszemélyként kap meg. Ennek egyik feltétele, hogy adott praxis betöltését 6 évig vállalja a háziorvos. Továbbá a kiskorú gyermeket nevelő háziorvos gyermeke számára bölcsődei vagy óvodai ellátást biztosít elsőbbség alapján.

Ezen támogatási formában a 2020. évben 2 fő, 2021. évben szintén 2 fő részesült.

2./ **a praxis megtartását célzó önkormányzati támogatás bevezetése**

Sávos rendszerű, szabad felhasználású, vissza nem térítendő támogatás 1 millió forinttól 6 millió forint nagyságrendben a szombathelyi praxisban eltöltött évek száma alapján. Továbbá a támogatási rendszer bevezetéseként 2020. évben a már legalább 20 éve szombathelyi praxist betöltő háziorvosok számára egységesen 500.000,- Ft egyszeri elismerés került kifizetésre, míg a 40 évet meghaladó szombathelyi praxist betöltő orvosok részére még további 500.000,- Ft került utalásra.

Ezen támogatási formában 2020. évben 27 fő, 2021. évben pedig összesen 12 fő részesült.

3./ **a praxis átadását ösztönző önkormányzati intézkedések bevezetése**

Azon 70-75 év közötti háziorvosok, valamint a legalább 20 éve Szombathelyen praxisjoggal rendelkező háziorvosok, akik a háziorvosi tevékenységüket befejezik, és a praxis folytatólagos betöltéséről gondoskodnak, bruttó 4 millió forint összegű támogatásban részesülnek.

Ezen támogatásban eddig 1 fő részesült a 2021. évben.

A Modellhez annak bevezetésekor 49 fő háziorvos csatlakozott, valamint 2020. március 1. napja óta további 5 fő háziorvos lépett be a Modellbe, a praxis jogának megszerzésével egyidejűleg.

A Modell működéséhez szükséges pénzügyi fedezet az önkormányzat mindenkori költségvetésében biztosított. 2020. évben 70.500.000,- Ft előirányzatból 66.680.000,- Ft került felhasználásra, a 2021. évre tervezett 70.455.000,- Ft összegből 2021. október 11. napjáig 55.855.000, - Ft került kifizetésre.

A Modell bevezetésének fő motivációja a tartósan betöltetlen praxisok betöltése volt. A Modell bevezetése óta összesen 8 praxis vált tartósan betöltetlenné, amelyek közül 5 háziorvosi praxist sikerült/sikerül betölteni.

Összességében megállapítható, hogy a tartósan üresnek minősülő praxisok többsége a Modell bevezetése óta betöltésre került. A Modell beváltotta a hozzá fűzött reményeket, az állam praxisvásárlási támogatása kiegészítve az önkormányzat által az Életpálya Modellel biztosított támogatással, kiváló ösztönző a háziorvosok számára.

Reményeink szerint az Életpálya Modell segítségével a 3 fennmaradó tartósan betöltetlen praxis is belátható időn belül betöltésre kerül.

**II.**

Szombathely Megyei Jogú Város Közgyűlése a 163/2021. (IX.30.) Kgy. számú határozatával jóváhagyta, hogy a Szombathely, Rumi u. 74. szám alatti 3. számú felnőtt háziorvosi körzet orvosával, Dr. Péter László Jánossal kötött háromoldalú megállapodás megszüntetésre kerüljön 2022. január 31. napjával.

Dr. Péter László János a praxisjog értékesítése tárgyában adásvételi szerződést kötött 2021. szeptember 28-án **Dr. Tóth Renáta** belgyógyászat, foglalkozás-orvostan (üzemorvostan), háziorvostan szakorvossal. Dr. Tóth Renáta benyújtotta a pályázatát a szóban forgó praxisra, melyet **2022. február 1.** napjától látna el vállalkozóként.

Az önálló orvosi tevékenységről szóló 2000. évi II. törvény 2/A. §-a szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek.

Az egészségügyben működő szakmai kamarákról szóló 2006. évi XCVII. törvény 2/A. § (1) bekezdés alapján a Magyar Orvosi Kamara véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében Dr. Tóth Renáta pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

**III.**

Szombathely Megyei Jogú Város Közgyűlése a 289/2020. (X.29.) Kgy. számú határozatával jóváhagyta, hogy a Szombathely, Szent Márton u. 20. szám alatti 11. számú felnőtt háziorvosi körzet orvosával, Dr. Rózsás Lászlóval kötött háromoldalú megállapodás megszüntetésre kerüljön 2021. február 28. napjával.

A szóban forgó praxis betöltése tárgyában **Orgovánné Dr. Szilágyi Marianna** háziorvostan szakorvos pályázatot nyújtott be az Önkormányzathoz 2021. október 14. napján. A felnőtt háziorvosi praxist **2022. május 1.** napjától látná el vállalkozóként.

A hatályos jogszabályi rendelkezések értelmében Orgovánné Dr. Szilágyi Marianna pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

Az önálló orvosi tevékenységről szóló 2000. évi II. törvény 2/A. § (1) - (2) bekezdései értelmében az adott praxisjoggal érintett települési önkormányzat a praxisjogot megszerezni kívánó orvossal előszerződést, majd ezt követően feladat-ellátási szerződést köt.

Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 340/2017. (XII.14.) Kgy. sz. határozatában hagyta jóvá.

Előzőekre tekintettel kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. október „ ”**

**/: Dr. Nemény András :/**

**I.**

**HATÁROZATI JAVASLAT**

**…./2021. (X.28.) Kgy. számú határozat**

Szombathely Megyei Jogú Város Közgyűlése a Háziorvosi Életpálya Modell bevezetése óta eltelt időszakról szóló beszámolót megtárgyalta, és azt elfogadta.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

**II.**

**HATÁROZATI JAVASLAT**

**…./2021. (X.28.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Rumi u. 74. szám alatti 3. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Tóth Renáta** lássa el **2022. február 1.** napjától.
2. A Közgyűlés felhatalmazza a polgármestert valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Tóth Renáta háziorvossal kötendő 164/2015. (IV.16.) Kgy. sz. határozat szerinti előszerződés és a 340/2017. (XII.14.) Kgy. sz. határozat szerinti feladat-ellátási szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. január 31. /a 2. pont vonatkozásában/

**III.**

**HATÁROZATI JAVASLAT**

**…./2021. (X.28.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Szent Márton u. 20. szám alatti 11. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Orgovánné Dr. Szilágyi Marianna** lássa el **2022. május 1.** napjától.
2. A Közgyűlés felhatalmazza a polgármestert valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját az Orgovánné Dr. Szilágyi Marianna háziorvossal kötendő 164/2015. (IV.16.) Kgy. sz. határozat szerinti előszerződés és a 340/2017. (XII.14.) Kgy. sz. határozat szerinti feladat-ellátási szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. április 30. /a 2. pont vonatkozásában/